Eurooppa-neuvoston puheenjohtaja Donald Tusk, Kiinan pääministeri Li Keqiang ja EU-komission puheenjohtaja Jean-Claude Juncker vitsailivat tapaamisensa aluksi Brysselissä. EU ja Kiina aikovat tiivistää ilmastoyhteistyötään.

Eurooppa-neuvoston puheenjohtaja Donald Tusk, Kiinan pääministeri Li Keqiang ja EU-komission puheenjohtaja Jean-Claude Juncker vitsailivat tapaamisensa aluksi Brysselissä. EU ja Kiina aikovat tiivistää ilmastoyhteistyötään.

Kiina koplasi ilmastoalan yhteistyöasiakirjan allekirjoittamisen teräksen suojatulleista ja Kiinan markkinatalousasemasta käytäviin neuvotteluihin. Unioni jäi kiusalliseen tilanteeseen, kirjoittaa EU-kirjeenvaihtaja Petri Raivio.

*BRYSSEL *Kiinan ja EU:n välinen huippukokous alkoi perjantaiaamuna käsikirjoituksen mukaan mutta kääntyi loppua kohti raadollisen reaalipolitiikan näytelmäksi, jossa etenkin Kiina paljasti asioiden todellisen tärkeysjärjestyksen.

Vielä aamupäivällä EU:n ilmastokomissaari Miguel Arias Cañete hehkutti Kiinan kanssa suunniteltua uutta ilmastoalan yhteistyötä, jossa molemmat osapuolet lupaavat esimerkiksi laatia suunnitelmat hiilivapaasta taloudesta vuoteen 2020 mennessä.

Kiinan hallituksen ministerit ja EU:n komissaarit allekirjoittivat kameroiden edessä pinon eri alojen pöytäkirjoja. Lehdistötilaisuuden alkua odoteltiin mielenkiinnolla. Ilmastoyhteistyön asiakirjan allekirjoittamisen piti olla pelkkä muodollisuus ja osuva vastaus presidentti Trumpin päätökselle vetää Yhdysvallat pois Pariisin ilmastosopimuksesta.

Tiedotustilaisuus alkoi lopulta kolme ja puoli tuntia myöhässä ja jäi lyhyeksi: kysymyksiä sallittiin vain kaksi. Viivästyksen syy selvisi vasta myöhemmin. EU:n ja Kiinan johtajat olivat kokouslähteiden mukaan käyneet tiukkoja neuvotteluita kauppakiistasta, joka on hiertänyt niiden suhteita jo pitkään.

EU haluaa estää Kiinaa tuomasta Eurooppaan polkuhintaisia terästuotteita. Kiina taas vastustaa EU:n teräkselle määräämiä suojatulleja. Se haluaa tulla maailman kauppajärjestössä WTO:ssa tunnustetuksi markkinatalousmaaksi, jollaista vastaan suojatulleja on vaikeampi asettaa.

Kokouslähteiden mukaan Kiina kieltäytyi lopulta allekirjoittamasta ilmastopaperia painostaakseen EU:ta tekemään myönnytyksiä teräskiistassa. Unionin kannalta päädyttiin kiusalliseen tilanteeseen.

Laajalti ennalta hehkutettu ilmastoyhteistyö jäi toteuttamatta. Kiinan ja EU:n yhteisrintama presidentti Trumpin vetäytymispäätöksen edessä hajosi ennen kuin se ehti kunnolla edes syntyä. Kiinan pääministeri pääsi lehdistötilaisuudessa kehottamaan EU:ta myöntymään Kiinan markkinatalousasemaan WTO:ssa.

Lin kotiyleisön suuntaan reissu oli menestys, eikä myönnytyksiä tarvinnut tehdä. EU:lle jäi tapaamisesta vähemmän käteen, vaikka Eurooppa-neuvoston puheenjohtaja Donald Tusk väittikin lehdistötilaisuudessa, että kyseessä oli historian lupaavin EU-Kiina-tapaaminen.

Lue myös:

EU:n ja Kiinan yhteinen kanta Pariisin sopimukseen tyssäsi kauppariitaan

Tillerson: USA jatkaa päästövähennyksiä

Trumpin ilmastopuhe tarkastelussa – Puheessa on virheitä ja liioittelua

Putin: "Pariisia ei olisi tarvinnut hylätä, mutta en tuomitse Trumpin päätöstä"